पक्ष-विपक्ष की चुनावी तैयारी, कहीं घर- घर पहुँचने की रणनीति, कहीं आरोपों का सहारा
State Elections 2023-24: BJP's Preparation and Opposition Allegations ये राजनीति का मौसम है। 2023 और 24 में बारह राज्यों और लोकसभा चुनाव भी होने हैं। इन चुनावों की शुरुआत मई 2023 में कर्नाटक चुनाव से हो जाएगी
ये राजनीति का मौसम है। 2023 और 24 में बारह राज्यों और लोकसभा चुनाव भी होने हैं। इन चुनावों की शुरुआत मई 2023 में कर्नाटक चुनाव से हो जाएगी। तैयारी अभी से शुरू हो चुकी है। सत्ता पक्ष के अपने तरीक़े हैं और विपक्ष के अपने- अपने। भाजपा और संघ घर- घर तक, हर घर तक पहुँचने की तैयारी में है। राजस्थान जैसे बड़े राज्य में उन्होंने यह काम शुरू भी कर दिया है।
विपक्ष भाजपा और उसकी केंद्र सरकार पर लगातार आरोप लगा रहा है कि जिस राज्य में भी चुनाव होने वाले होते हैं, भाजपा के नेताओं से पहले वहाँ विपक्षियों के घरों में ईडी और सीबीआई पहुँच जाती है। आप पार्टी के बाद हाल में लालू यादव, राबड़ी देवी और उनके बेटे तेजस्वी यादव के घरों, दफ़्तरों पर छापे चल रहे हैं। पूछताछ भी की जा रही है। कहते हैं नौकरी के बदले ज़मीन गिफ़्ट में लेने का कोई मामला है।
अब नीतीश कुमार का कहना है कि जब भी राजद और हम मिलते हैं तो छापे शुरू हो जाते हैं। इन छापों के बीच एक संवेदनशील खबर भी सामने आई है। दरअसल, तेजस्वी यादव की पत्नी प्रेगनेंट हैं और छापों की उहापोह के बीच वे बेहोश हो गईं। उन्हें अस्पताल में दाखिल कराया गया है।
बहरहाल, भाजपा भीतर ही भीतर चुनाव की तैयारी में लगी हुई है और विपक्षी दलों के पास आरोपों के सिवाय कुछ दिखाई नहीं दे रहा है। तैयारी उनकी भी होगी, लेकिन मैदान में कहीं दिखाई नहीं दे रही है। राजस्थान में अशोक गहलोत ने राज्य का लोक लुभावन बजट पेश करके तैयारी शुरू कर दी थी।
तेलंगाना वाले केसीआर भी पूरी तरह कमर कसे बैठे हैं लेकिन मध्यप्रदेश में कांग्रेस और छत्तीसगढ़ में भाजपा की तैयारी कम दिख रही है।
हालाँकि चुनाव में सात- आठ महीने बाक़ी हैं, लेकिन समय निकलते देर नहीं लगती। जागना तो पड़ेगा ही। जो देर से जागेगा, पछताएगा। उधर कर्नाटक में पहली बार भाजपा व्यक्तिवादी चुनाव प्रचार पर उतर आई है। वहाँ जगह- जगह येदियुरप्पा की प्रशंसा के गीत गाए जा रहे हैं। ज़्यादातर पोस्टर्स पर प्रधानमंत्री नरेंद्र मोदी के साथ येदियुरप्पा के फ़ोटो नज़र आ रहे हैं।
इन पोस्टरों पर वहाँ के मुख्यमंत्री या भाजपा के किसी अन्य नेता का फ़ोटो नहीं है। राज्य में येदियुरप्पा को बड़े नेता के रूप में दिखाया जा रहा है और भाजपा ने उनके नाम पर लिंगायत समुदाय से भावुक राजनीति करने की ठान ली है, ऐसा लगता है।